《尚絅堂》
宋代·彭龟年

人情畏所见，假善以自欺。
不畏或未死，心伪谁能医。
风雷动渊默，日月行屏帏。
念起物自形，矢决犹可追。
而乃如琴张，堂堂亦何为。
君子非恶文，文胜质乃衰。
试看堂前草，安得青如兹。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。